উমাপতিধর
উমাপতি ধর (দ্বাদশ - ত্রয়োদশ শতক) ছিলেন মহারাজ লক্ষ্মণ সেনের (আনুঃ-১১৭৮-১২০৬ খ্রিঃ) পঞ্চরত্নের অন্যতম। রাজা বিক্রমাদিত্যের রাজসভাকে কেন্দ্র করে যেমন কালিদাস ও তার সহযোগীদের নিয়ে নবরত্ন সভার সমাবেশ ঘটেছিল তেমনি এই বাংলার নবদ্বীপের রাজা লক্ষণসেনের রাজসভাতেও পঞ্চরত্নের আবির্ভাব হয়- জয়দেব গোস্বামী, উমাপতি ধর, ধোয়ী, শরণ ও গোবর্ধন আচার্য হলেন সেই পঞ্চরত্নের এক একটি রত্নস্বরূপ। উল্লেখ্য জয়দেবই ছিলেন এই পঞ্চরত্নের মধ্যমণি। জয়দেবের এই চারজন কবিবন্ধুর নাম পরিচয় হয়তো চিরতরে হারিয়েই যেত যদি না কবি জয়দেব তার 'গীতগোবিন্দ'-এ এঁদের নাম ও কাব্যবৈশিষ্ট্য উল্লেখ করতেন। অবশ্য ইতিপূর্বেই লক্ষ্মণসেনের সভাসদ, বটুদাসের পুত্র শ্রীধরদাস সদুক্তিকর্ণামৃতে এই চারজনের বহু শ্লোক অন্তর্ভুক্ত করে এঁদের কাব্যকবিতাকে বিস্মৃতির হাত থেকে রক্ষা করেছেন। জয়দেবের মতে বাক্য পল্লবিত করা ছিল উমাপতি ধরের রচনাবৈশিষ্ট্য । তার রচনাগুলির মধ্যে দেওপাড়াপ্রশস্তি ও মাধাইনগরের তাম্রশাসন পাওয়া গেলেও তার রচিত বলে উল্লিখিত চন্দ্রচূড়চরিত পাওয়া যায় না। অবশ্য পারিজাতহরণ নাটকের রচয়িতা হিসাবে উমাপতি ধরের নাম পাওয়া গেলেও অনুমিত হয় ইনি উমাপতি বন্দ্যোপাধ্যায় - স্বতন্ত্র ব্যক্তি , তার পৃষ্টপোষক ছিলেন রাজা হরিহরদেব হিন্দুপতি।